钦定古今图书集成/明伦汇编/官常典/第416卷 > 僧智缘
## 钦定古今图书集成/明伦汇编/官常典/第416卷 > 僧智缘

按《宋史》本传：“智缘，随州人，善医。嘉祐末，召至京师，舍
于相国寺，每察脉，知人贵贱祸福休咎，诊父之脉而
能道其子吉凶，所言若神，士大夫争造之。王珪与王
安石在翰林，珪疑古无此。安石曰：‘昔医和诊晋侯，而
知其良臣将死。夫良臣之命，乃见于其君之脉，则视
父知子，亦何足怪哉！熙宁中，王韶谋取青唐，上言蕃
族重僧，而僧结吴叱腊主部帐甚众，请智缘与俱至
边’。”神宗召见，赐白金，遣乘传而西，遂称经略大师。智
缘有辩口，径入蕃中说结吴叱腊归化，而他族俞龙
珂、禹藏讷令支等皆因以书款韶，颇忌恶之，言其挠
边事。召还，以为右街首座，卒。